《次韵赵太史尔锡喜灯花见寄》
明代·潘希曾

萧条空斋夜，灯烬花蕊灿。故人忽诗来，尺素写强半。

取诗就灯窥，读之百忧散。锵然球玉鸣，烂若盘珠转。

缅怀琼瑶报，面目良有腼。想当孤咏时，焚香坐清宴。

深忧渺江湖，信断衡阳雁。兵戈久未息，畴与当一面。

空抱济世奇，回肠不成断。啸歌自发舒，托寓复冲淡。

旨哉非浪言，三复吾不厌。起舞唾壶缺，顾影巾纱岸。

空囊获至宝，富贵俄可办。灯花信有徵，钱财奚足愿。

作者简介：潘希曾，浙江金华人。弘治十五年（1502）进士，改庶吉士，授兵科给事中，因灾异奏陈八事，指斥近幸。出核湖广、贵州军储还，不赂刘瑾，刘瑾大怒，矫诏廷杖除名。刘瑾伏诛，起迁吏科右给事中。嘉靖中历太仆卿，伏阙争大礼。以右佥都御史巡抚南赣，迁工部右侍郎总理河道，筑长堤四十余里，期年而成。历兵部左右侍郎。嘉靖十一年（1532）五月初四日卒于官，年五十七。赠兵部尚书。有《竹简集》及《奏议》传世。